MARIBO: Efter to år med forskellige corona-restriktioner har 2022 været et mere normalt år for Maribo Boldklubs Venner, som har haft mulighed for at afvikle sine loppemarkeder helt som før pandemien lagde sig over landet. Eller næsten som før.
Inden loppesæsonen begyndte i april, havde venneforeningen valgt at droppe at sælge lopper på Torvet i Maribo hver lørdag, og havde i stedet for samlet alle lopper i lokalerne omkring P. Hattens Gård.
- Det store arbejde med at køre loppekasser til og fra Torvet hver uge, kunne vi ikke holde til mere, ligesom det var blevet vanskeligt at finde hjælpere til denne opgave, forklarede formand Jørgen Brædder i sin beretning.
Jørgen Brædder, formand
Fra samtaler med rigtig mange af vore kunder og leverandører, ved vi, at det har stor betydning for dem, at vort overskud går til Maribo Boldklub - og især bifalder de vor store støtte til Ungdomsafdelingen i MB.
De færre markedsdage kan være en del af grunden til at salgsresultatet blev cirka 50.000 kroner lavere end sidste år, men i bestyrelsen er de alligevel godt tilfredse med resultatet.
- Der kan jo findes mange grunde til salgsnedgangen. Stor konkurrence af andre foreninger og private, der afholder mange store loppemarkeder spiller ind, lød det i formandens beretning, som også påpegede de færre markedsdage, og et salg ved Maribos onsdagsmarkeder, som ikke var på niveau med sidste år.
Får færre lopper
De seks onsdagsmarkeder krævede store ressourcer med både klargøring af lopperne og to hold sælgere på vagt hver onsdag. Men salget kunne altså ikke matche et flot resultat fra året før.
Samtidig kan Maribo Boldklubs Venner også mærke, at der er mindre møbler og lopper til loppemarkeder som deres. Det skyldes sikkert, at flere vælger at sælge deres ting på internettet, mener bestyrelsesformanden. Der er dog fortsat mange fra både Maribo og det meste af Lolland, der husker foreningen, når der bliver ryddet op.
- Fra samtaler med rigtig mange af vore kunder og leverandører, ved vi, at det har stor betydning for dem, at vort overskud går til Maribo Boldklub - og især bifalder de vor store støtte til Ungdomsafdelingen i MB. Dette er også en motivation for alle os aktive - til at give rigtig mange timer af vor fritid til dette gode formål, sagde Jørgen Brædder til de fremmødte ved generalforsamlingen.
Gav stort tilskud
Ud over at hjælpe økonomisk giver venneforeningen også en hjælpende hånd til boldklubben ved andre lejligheder, når der er kræfter til det. Det skyldes ikke mindst at det er hyggeligt at være sammen med børn og ledere.
Økonomisk har venneforeningen bidraget med tilskud på næsten 104.000 kroner, som er gået til stole i cafeteriet, mad til fodboldskolen, skabe til lederrum, indkøb af gasgrill og støtte til at sende hold til Ramsing Cup. Maribo Boldklubs Venner har også givet penge til lagkageturneringen og penge til boldklubbens lederpris.
I venneforeningen er der 122 medlemmer, og af dem er de 53 aktive.